Ռուսական գազ, «Թուրքական հոսք» գազատար – Թեև ինքնաթիռային միջադեպից հետո Ռուսաստանը, ինչպես և ակնկալվում էր, չդադարեցրեց Թուրքիային գազի մատակարարումները, այնուամենայնիվ, թուրքական մամուլում հրապարակվեցին նման մտավախություններ, և այդ խորապատկերին Թուրքիայի իշխանությունները ձեռնարկեցին մի շարք քայլեր՝ գազի այլընտրանքային մատակարարներ գտնելու ուղղությամբ։ Դա մասնավորապես վերաբերում է հետագայում Կատարից, Իսրայելից, Հյուսիսային Իրաքից, Թուրքմենստանից գազ ներկրելուն և «Անդրանատոլիական» գազատարի (TANAP) կառուցումն արագացնելուն, որով Թուրքիան կստանա հավելյալ 6 մլրդ մ3 ադրբեջանական գազ և կդառնա Թուրքիայի երկրորդ խոշոր գազամատակարարը՝ շրջանցելով Իրանին։ Անկասկած է, որ այլընտրանքային գազ փնտրելու Թուրքիայի փորձերը նրա համար կարող էին օգտակար լինել միայն մոտ հեռանկարում, քանի որ այլ երկրներից Թուրքիա գազ ներկրելու խնդիրների լուծումը պահանջում է տևական ժամանակ։ Այս խնդրին հանգամանալից արդեն անդրադարձել ենք հետազոտության առաջին մասում։